Alt fra AN – kun 1,77 per dag!

– Vi samler inn penger til Midlands Children Hope Project, som er et barnehjem i Zimbabwe, forteller Sandra Furnes og Cecilie Heldahl. Sammen med Rita Østensen arrangerer de morgendagens andeløp kl. 14.00 på kaipiren nedenfor torget.

100 kroner

Enkelt fortalt går konkurransen ut på at tusen plastender slippes i havet. Hver fugl har et nummer. Før de gule endene havner i havet, kan man kjøpe en and. Prisen er hundre kroner. Så er det bare å heie på sin and, som skal «svømme» 20–25 meter, til målgang.

Salget av lodd er allerede i gang og vil fortsette både i dag og i morgen. Treffer man ingen selgere, kan man kjøpe lodd i butikken Diamanten ved torget, eller hos Coop i Valnesfjord.

– Og vi har en utrolig flott premiesamling, verd langt over 40.000 kroner. Næringslivet i Fauske har vært utrolig snille, skryter Sandra Furnes og Cecilie Heldahl.

De nevner et reisegavekort på 10.000 kroner, et hudpleiesystem verd 6.000 kroner, «bli-ny-dag» på Amfi, signert Bodø/Glimt-drakt med åtte billetter, samt opplevelser som paragliding og tandemhopp.

Loddselgere

– Vi tar fortsatt imot premier. Kanskje sitter noen med hovedpremien, eller premier som passer til barn. Vi trenger også så mange loddselgere vi kan få. Det er bare å melde seg, oppfordrer de to.

Selve «svømmekonkurransen» kan ta sin tid, avhengig av vind og strøm. Moro er det uansett.

– Absolutt alt vi får inn av penger går til barnehjemmet i Zimbabwe. Ingenting forsvinner på veien, forsikrer Sandra og Cecilie.

Sandra Furnes har for øvrig jobbet ved barnehjemmet i to perioder og går god for at pengene kommer dit de skal.

Lørdagens andeløp er det tredje som arrangeres. Tidligere er det kommet inn 80.000 kroner.

Kanskje 100.000 kroner denne gang?